Source: http://www.manosambala.lt/straipsniai/archives/09-2012
Timestamp: 2018-03-17 16:38:07+00:00

Document:
2. Apie tiesą. Asmeninių tiesų santykis
Budizmo filosofija teigia, kad visos jaučiančios būtybės nori būti laimingos ir išvengti kančios. Tai maksima, kuri sulygina ir suvienija visus, kurie jaučia (žmones, gyvulius, paukščius, žuvis, vabzdžius ir t.t. ).
Kančios priežastis – nežinojimas. O ką reikia žinoti, kad išsivaduotum iš kančios? - Tiesą.
Norint parašyti, kas yra “Tiesa” kaip sąvoka, turbūt reiktų kelių (o gal keliolikos…) knygų tomų. Norint parašyti, kokia yra Tiesa (globaliai), turbūt reiktų kelių dešimčių tomų. Kad galėtum aprašyti Tiesą, turi ją suvokti protu… Kad protas būtų pajėgus Tiesą suvokti, jis turi nušvisti. Ir net jei skaitysi nušvitusio proto žmogaus aprašytą Tiesą, vis tiek tai bus tik tušti žodžiai, kol savo protu nepasieksi jo minčių lygio.
Todėl aš norėčiau pabandyti aprašyti tik vieną siaurą Tiesos aspektą, apie kurio egzistavimą, manau, visi nujaučia, bet ne visi drįsta susimąstyti. Tai – asmeninių tiesų santykis.
Kiekvienas žmogus turi savo tiesą. Tai yra tarsi jo vidinis žinojimas – “omuo” (past. ką žmogus turi omenyje) absoliučiai visais klausimais ir teiginiais. Šią tiesą reikia suvokti ne tik kaip turimas žinias ir informaciją, kuri formuoja nuomonę, bet daug daug daug plačiau t.y. savo egzistenciją suvokti kaip Tiesą. Asmeninė tiesa yra tarsi atskaitos taškas, aukščiausias vertinimo kriterijus, konkretus pasaulio matymo (regėjimo ir suvokimo) kampas, tinkamo elgesio reglamentas, vyraujančios vertybės. Tai yra žmogaus asmeninis pasaulis Pasaulyje (bendrąja prasme) ir santykyje su kitų žmonių asmeniniais pasauliais (asmeninėmis tiesomis).
Kaip nėra vienodų žmonių, taip nėra vienodų protų. Vadinasi, net ir visiems puikiai žinomi žodžiai : namai, širdis, meilė, laisvė, šeima ir t.t. kiekvienam protui (žmogui) turi skirtingą prasmę, bet tą pačią charakteristiką, kuri leidžia susikalbėti, bet neleidžia pilnai suprasti. Tai suvokus, tampa aišku, kad svarbiausias (manau, ir vienintelis) žmogaus pažinimo kelias – pažinti jo asmeninę tiesą. Todėl nėra jokio skirtumo ar bandai pažinti šalia esantį žmogų, ar pats save.
Tavo tiesa yra tokia, koks esi Tu pats. Norėdamas keisti save, turi keisti savo tiesą. Tu esi savo tiesos fizinis pavidalas. Tavo namai, artimieji, darbas yra Tavo tiesos sudėtinės dalys. Ši tiesa yra absoliučiai teisinga Tau. Esi vertas savo tiesos. Tau tavo tiesa visada bus pati teisingiausia, nes, priešingu atveju, turėtum būti bepročiu. Tavo tiesa gali gerokai prasilenkti arba net būti priešinga absoliučiai Tiesai, bet net ir tuo atveju, Tau tavo tiesa bus teisingiausia. Žmogaus protas gali priimti tik vieną tiesą, kuri sutampa su jo asmenine tiesa. Taigi net ir išminčiaus tiesa Tau nebus teisingesnė už Tavo asmeninę tiesą, nes Tavo protas yra Tavo asmeninės tiesos “inžinierius”. Kadangi proto galimybės yra sąlyginės, tai viskas, ko nesugebės “apdoroti” Tavo protas, bus atmesta kaip klaidinga (pvz. išminčiaus žinios). Galime daryti išvadą, kad nėra klaidingų tiesų, nes kiekvieno žmogaus asmeninė tiesa yra pati teisingiausia jam pačiam. Aukštesnės tiesos suvokimui, jis dar neturi pajėgumų ir protinių galimybių. Bandymas paneigti kito žmogaus tiesą, stengiantis įrodyti savosios teisingumą, gilesne prasme, yra tiesiog beprasmis ir gan kvailas užsiėmimas :). Tai būtų tas pats, kaip bandymas įrodyti Petriukui, kad jis nėra Petriukas :). Na, o Petriuko reakcija ir viso proceso rezultatas bus lengvai nuspėjamas :) :) :)… Ir visiškai nesvarbu, kad šis bandymas buvo iš geros valios t.y. stengiantis žmogui parodyti “tikrąją tiesą”.
Savo asmeninės tiesos suvokimas ugdo pagarbą, toleranciją ir atjautą. Šios savybės laiduoja gražius ir tvirtus tarpusavio santykius. Ypač tai svarbu artimiausioje aplinkoje – šeimoje… O pažinus asmeninę tiesą, atsiranda ir absoliučios Tiesos pažinimo galimybė.

References: Tiesa 
 tiesa 
 tiesa 
 tiesa 
 tiesa 
 tiesa 
 tiesa 
 tiesa 
 tiesa